
Kiitokset rakkaalle miehelleni Erkille kärsivällisyydestä, kannustuksesta, ruokien valmistamisesta ja uskosta, että tästä projektista tulee joskus jotain. Kerroit, että olet ylpeä minusta ja se lämmitti erityisesti mieltäni.


Kiitän myös viisasta opettajaani Markettaa, jonka terävät huomiot ja väsymätön patistus saivat minut viimeinkin ponnistelemaan tämän tarinan valmiiksi.


Tukenani on tällä matkalla ovat olleet myös koulun luokkakaverit, jotka ovat hienotunteisina kuunnelleet horinoitani.









Tämä kirja on omistettu sangen tuntemattomaksi jääneelle Isälleni.


Muutamat kirjan kohtaukset ja henkilöt perustuvat tosielämään,


äitini ja tätini kertomana,


mutta suurin osa tarinasta on mielikuvitukseni tuotetta.









LUKU 1


RISTIÄISET


Iloinen puheensorina solisi keittiöstä makuukammariin. Veikko katseli ovenraosta ja yritti kuunnella aikuisten juttuja. Kaikesta ei saanut selvää, koska vieraat puhuivat yhteen ääneen, toistensa päälle ja yli. Rähisevä naurunremakka kaikui välillä päällimmäisenä.


Isän paidan kaulus hiersi. Kasvot punoittivat, sormet haroivat kravattia löysemmälle, hiki tiristeli otsasta pieninä pisaroina. Mutta Äiti ei välittänyt. Höösäsi vain sumppia pöytään. Kaikki tuntuivat odottavan, että pappi virsikirjoineen ymmärtäisi jo lähteä.


Vieraat tungeksivat kylki kyljessä ahtautuneena pieneen keittiöön pöydän äärelle. Jokaisella tuolilla ja naapureilta lainatulla jakkaralla istui joku aikuinen. Lapset saivat pyöriä sylissä tai seistä tiskipöydän vieressä.


Osa ristiäisvieraista joutui seisomaan ja hörppimään sumppia kupistaan sokeri suupielessä ja pullapala sormen päissä. Vahakankaalla päällystetyllä pöydällä odotti vadillinen sokerikakkua ja kaneliässiä. Pappi halusi veisata vielä. Virsi ”Ystävä sä lapsien” alkoi hatarasti. Vain naapurin tiukkahuivinen mummo yhtyi lauluun. Muut vilkuilivat toisiaan tyhjiä kuppejaan lusikalla kalisutellen.


Muutama kuukausi sitten ikkusisko ilmestyi sitten taloon ilman mitään ennakkovaroitusta. Yhtenä päivänä Äiti vain saapui parkuva nyytti kainalossaan kotiin ja kopsautti sen piirongin keskimmäiseen laatikkoon.


Sisko oli Veikon mielestä hauska. Se katseli pikkuruisilla silmillään ja ojenteli pulleita sormiaan veljeä kohti. Nauroi hassuille ilmeille - sen vähän aikaa, minkä jaksoi. Sitten alkoi se paha. Ensin sisko inisi ja viritti itkua. Kun kun kukaan ei tullut nostamaan ylös, huuteli kovemmin. Parkumisen höyryjuna lähti ensin yskähdellen käyntiin ja ampaisi sitten täyteen vauhtiin.


Silloin veikka irvisteli kopan vierellä vähän enemmän, että saisi siskon paremmalle tuulelle. Mutta yleensä huuto vain yltyi. Ei auttanut kuin tukkia korvat käsillään ja mennä hetekan alle perimmäiseen nurkkaan piiloon tai pihalle asti. Isä tuli vihaiseksi siskon itkusta eikä Äitikään siitä pitänyt, vaan potki kopan nurkkaa ja käski vauvan olla hiljaa.


Yleensä Hilkka tuli apuun. Hän oli Veikkoa monta vuotta vanhempi ja kävi koulun jälkeen jo töissä kaupan juoksutyttönä. Sisko lämmitti maitoa, laittoi sitä pulloon ja syötti vauvan. Veikkokin sai pidellä pulloa, mutta räsyjen vaihto ei vielä onnistunut. Äiti valitti aina väsymystä, kun piti käydä öisin töissä ja yrittää päivällä levätä. Ja sitä lepoa pikkusisko häiritsi.


Tänään pappi antoi siskolle nimen. Kertoi, että se on Sirkku, Sirkku Kyllikki. Ja sukunimi tietysti Järvinen, sen verran poika älysi sanomattakin. Sitä toista nimeä ei papin olisi kyllä tarvinnut laittaa, eikä sitä saa kellekään kertoa. Alkavat pihalla kuitenkin huudella, että ”Sirkku Kyllikki kyykyssä pyllisti”. Veikko ei meinannut malttaa odottaa, että sisko kasvaa vähän isommaksi ja alkaa leikkiä. Ei enää tarvitsisi olla niin paljon yksin.


Vihdoin lapsetkin saivat ottaa pöydästä pullapalan, kaneliässän ja lasillisen maitoa. Niistä tuli hyvä olo vatsan pohjalle. Nälkä loittoni kauemmas, mutta Veikko tiesi, että se jäi vaanimaan lähistölle ja tulee ennemmin tai myöhemmin takaisin.


Vihdoin viimein pappi älysi tehdä lähtöä. Toivotteli oven suusta vielä Herran siunausta ja sai miesten suupieliin vinon hymyn. Muut lapset lähtivät pastorin vanavedessä pihalle pullaeväät taskuihin sullottuina. Koska ei jaksanut enää aikuisten juttuja kuunnella, Veikko livahti kammarin puolelle ja kurkisti koppaan. Sirkku Kyllikki nukkui somasti. Kuolavana valui suupielestä paidalle.


Veli kolisutti piirongin laatikkoa ylös alas jotain tehdäkseen. Ehkä vähän liian kovaa, koska Sirkku räpsäytti siniset silmänsä auki ja alkoi kitistä. Veli yritti kutittaa ja naurattaa, mutta sisko ei ollut nyt sillä tuulella. Kitinä yltyi vähitellen pieneksi itkuksi. Onneksi vieraiden puheensorina vilkastui heti, kun pappi painoi oven jäljessään kiinni, eikä parkumisen alku kuulunut keittiöön. Mutta eipä aikaakaan, kun Sirkku huusi naama tulipunaisena ja Äiti rynnisti lasi kädessään kammariin.


- Mitäs täällä tapahtuu?! Oletko sie mennyt herättämmää nyt sen kersan? Että ei saa edes yhtiä juhlia viettää ilman, että täällä parutaan. Saat kyllä Isän kädestä, kunhan vieraat on lähteneet.


Äiti koppasi Sirkun kainaloonsa ja linkkasi horjahdellen keittiöön. Veikko kurkisti oven raosta ja näki, kuinka miesten silmät olivat kirkastuneet ja posket punehtuneet hyvistä tarjoiluista. Pöydällä näytti olevan käynnissä epämääräinen pullojen joukkokokous.


- Tässä tää itkupilli nyt sitte on! Hilikka, laitapa maitoa tulelle, että saahaan tää hiljaseks. Eihän täällä kuule edes omia ajatuksia, kun tätä rääkymistä pittää yöt ja päivät., tiuskaisi Äiti viivasuorien huulten välistä.


- Anna se miulle, pyysi Hilkka.


- Lämmitä sie nyt vaan sitä maitoa.


- Näytähän nyt sitä lasta vielä meillekii. Onko se ihmisen näköinen ees?, pyysivät vieraat.


Äiti tyrkkäsi siskoa ensimmäisen kohdalle sattuneen syliä kohti, ja silloin kaikki pysähtyi. Veikko näki, miten tiukkahuivisen mummon kädet kurottuivat. Äidin jähmettyneet käsivarret ojensivat siskoa, mutta jäivät puolitiehen. Äiti oli jo kääntynyt puolittain hellan suuntaan. Ote kirposi ja sisko lähti valumaan kohti lattiaa. Painava pää alkoi kääntyä alaspäin.


Hitaasti tuolin kulma läheni ja läheni, kunnes kaikki taas nopeutui normaaliksi ja sisko makasi äänettömänä lattialla silmät auki revähtäneinä. Verivana kulki otsasta lattialle. Matto värjääntyi punaisella maalilla. Sirkku puristi silmät tiukasti kiinni, oli hetken aivan hiljaa, kunnes suu revähti parkumaan enemmän kuin koskaan aikaisemmin. Kyyneleet lensivät ilmaan kuin suihkulähteestä.


- No voi sun! Hilikka, otapa sieltä pyyhe. Eihän tässä käynyt kuinkaan. Olepas nyt hiljaa. Painellaan vähän. Eiköhän se tästä, hyssytteli Äiti.


Ajatukset viuhuivat Veikon päässä sinne tänne. Selkään ilmestyi punainen upea, valkoreunuksinen viitta. Käteen solahti pitkä tikari. Hevonen keinui alla. Veikko laukkasi pelastamaan tornista pudonnutta prinsessaa pahan noita-akan kynsistä. Mutta vallihauta aukeni alla liian leveänä. Prinssi ei ehtinyt tarpeeksi ajoissa. Sulkahattu lensi päästä, kun uljas ritari polvistui prinsessan eteen ja paransi haavan puhaltamalla siihen taikapölyä.


Äiti kääri Sirkun pään hellan kulmalta koppaamaansa pyyhkeeseen ja yritti tukkia suuta maitopullolla. Tarpeeksi huudettuaan ja syötyään sisko viimein väsähti ja nukahti tiukkahuivisen mummon syliin. Äiti tarttui mukiin.


- Eiköhän jatketa! Kerrankos sitä on aihetta juhlaan! Eikä nyt syljetä kuppiin!









LUKU 2


JOULU


Vanttuut vetelehtivät eteisen nurkassa. Ne olivat jäätyneet kankeiksi korpuiksi mattoon kiinni, ja siksi niiden kiskominen Sirkun pieniin käsiin tuntui miltei mahdottomalta. Kumpikaan ei tiennyt, missä kaulaliina piileskeli, mutta poika älysi ottaa Äidin huivin ja kietoa sen siskon pään ja kurkun ympärille. Rusetti ei vielä onnistunut, mutta tiukka solmu kyllä.


Piti pukea niin paljon päälle kuin suinkin mahtui, koska ulkona paukkui kireä pakkanen ja luntakin ulottui melkein reiteen asti. Vielä itselle takki ja lapaset. Koppuraiset kengät löytyivät hellan edestä. Onneksi eilisen jälkeen ehtivät sen verran kuivahtaa, että saattoi kiskoa jalkaan.


Veikko houkutteli Sirkun ulos. Oli jouluaatto eikä Isää ja Äitiä kuulunut kotiin. Hilkkakin sanoi jo eilen menevänsä jonnekin, eikä Veikko enää muistanut, minne. Ehkä Elli-tädin luokse.


Nälkä kurni vatsoissa niin, että se kuului varmasti naapuriin asti. Pakkanen paukkui nurkissa. Sisällä ei enää tarjennut pelkissä housuissa ja paidassa. Vesi jäätyi ämpäriin eikä ruokakonttorissa ollut mitään suuhun pantavaa. Veikko tiesi varmaksi, että kyllä joulua juhlittiin jossakin ja halusi viedä Sirkun sitä ihastelemaan. Jospa näkisi oikein joulupukinkin.


- Tuuhan nyt! Paa töppöstä toisen eteen, ettet palellu. Jätetään ovi raolleen, niin päästää takasi sissää. Mie haluun näyttää siulle jotain kivaa.


Veikko veti Sirkkua kädestä, mutta tyttö ei jaksanut tarpoa paksussa lumessa. Naapurin kelkka näytti olevan joutavana seinää vasten. Sitä sai varmasti lainata. Eihän kukaan nyt jouluaattona enää tähän aikaan lähtenyt minnekään.


- Käy tuohon kelkkaa. Mie vedän narusta, niin ei siun tartte kävellä.


Sirkku istui tyytyväisenä kylmälle penkille ja nosti vielä jalat kyytiin. Veli kiskoi kelkkaa perässään, minkä jaksoi. Välillä työnsi, koska umpihangessa kulkeminen kävi niin vaivalloisesti. Siskoa nauratti kyyti alamäessä. Autoja ei nyt tarvinnut varoa, koska kaikki ihmiset viettivät kotonaan juhlailtaa ja odottivat joulupukkia. Veikko hyppäsi myös kannoille ja antoi mennä sen minkä metallisista jalaksista lähti.


Laitakaupungilta ihmisten ilmoille oli matkaa ja Veikolle tuli melkein hiki siskoa kyyditessä. Mutta eipä päässyt pakkanen puremaan niin pahasti.


- Mihin myö mennään?, uteli Sirkku


- Lähetään viettämään joulua. Saatetaan nähdä vaikka ite joulupukki.


- Hui, minnuu pelottaa.


- Ei se ole paha. Se tuo lahjoja kilteille lapsille.


- Enkö mie ole ollut kiltti, kun ei se tuonu miulle mittää?


- Ei se ehkä ole vielä ehtinyt, kun on ollu kiirettä muualla. Sen pittää käydä jokaisessa Suomen kodissa ja vielä Ruotsissakin.


- Miten se sinne pääsee?


- No, kato, sillä on sellainen porolauma reen edessä, että sillä voi lentää Pohjanlahden yli ihan vaikka minne, Norjaankin asti.


- Kerro lissää.


- Reessä on kultaiset jalakset. Poroilla on länget silkkaa hoppeeta ja timantit kiiltelee aisoissa niin, että silmiä särkee. Kulkuset kilisee, kun Pukki liitää taivaan halki. Matkassa on lahjoja röykkiöittäin. Niitä on niin paljon, ettei tontut mahu mukkaan.


- Mistä sie sen tiedät?


- Mie oon nähnyt ja ollu pari kertaa kyydissäkin. Sie oot ollu sillon jo nukkumassa.


Puhellessa matka joutui nopeasti ja pian oltiin jo keskikaupungin kaduilla. Ulkona ei ollut ristin sielua. Tyhjät kadut aukenivat joka suuntaan paksussa lumipeitteessä. Kirkkaalla taivaalla tuikkivat tähdet. Pukin rekeä ei vain näkynyt. Kulkusten kilinää ei kuulunut. Räkä valui molempien nenästä paksuina tönkköinä huulen päälle. Jäisellä lapasella pyyhkiminen teki kipeää.


Veikko ohjasi hengästyneenä kelkan aukinaisesta portista keltaisen aidan reunustamalle sisäpihalle ja tökkäsi sen kinokseen. Sirkku melkein putosi kyydistä. Pihapiiri aukeni silmien edessä suurena ja avarana. Sitä reunustivat joka puolelta yksikerroksiset korkean kivijalan päällä ylväästi nousevat talot. Jää- ja lumilyhdyissä tuikkivat kynttilöiden valot lämpöä hehkuen. Lumityöt oli tehty huolella. Seinän vierustojen isot vallit pitivät pakkasen loitolla kivijalasta. Ikkunasilmät loistivat keltaista valoaan ystävällisinä pihalle asti.


- Tule, lämmitetään lapasia vähä aikaa noissa kynttilöissä.


Sirkku nojasi huolimattomasti liian lähelle lyhtyä ja se alkoi sortua. Tuli lähes sammui, mutta Veikko sai viime tipassa kiskaistua siskon liinasta etäämmälle.


- Varovasti nyt. Ei saa rikkoa mittään etkä sytyttää lapasias tuleen. Kiivetään tuon vallin päälle. Mie voin pyllätä sinua.


Ähisten ja puhisten lapset pääsivät niin korkealle, että silmät ylettyivät ikkunoiden tasalle. Vallin päällä pysyi, jos otti tukea ikkunalaudasta ja nojasi mahalla seinään oikein kunnolla. Kodeissa vietettiin ihanaa jouluaattoiltaa.


Ensimmäisessä perheessä oltiin vasta syömässä. Pappa ja mamma istuivat pöydän päissä, isä, äiti ja lapset pitkillä sivuilla. Muhkea rasvainen joulukinkku oli antanut kyljestään siivun jokaiselle. Laatikot kiersivät lautaselta toiselle. Luumukiisseli tytisi sivupöydällä. Kynttilät ja kattokruunu valaisivat rauhaisaa tuokiota.


- Miul on nälkä, kitisi Sirkku.


- Tuo kinkku on varmasti tosi hyvvää. Kuvittele, miten se ihan sulaa kielen päälle. Lanttuloora on ihan parasta. Laita silmät kiinni ja maistele. Joko tuli maha täyteen? Mennään tuonne toisellekin ikkunalle. Tuuhan varovasti, ettet putoa.


Kun lapset ryömivät kinoksen päällä eteenpäin, rivakat askeleet saivat heidät jähmettymään paikoilleen. Joku tarpoi portista pihalle.


- Nyt olet ihan hiljaa, ettei meitä ajeta pois, kuiskasi Veikko ja painoi Sirkun päätä alemmas.


Kulman takaa ilmestyi ihka oikea joulupukki! Harmaa nuttu ja huopikkaat jalassa. Karvareuhka väärinpäin päässä. Paksu parta hulmusi lakin alta leukaan. Suuri säkki selässä pullollaan paketteja. Pukki seisahtui, korjasi pussin asentoa ja vilkaisi lasten suuntaan, mutta ei sanonut mitään. Tutkaili hetken suljettuja ovia ja suuntasi sitten kulkunsa keskimmäiselle. Koputti kuuluvasti ja huusi:


- Onkos täällä kilttejä lapsia?


Pian ovi aukeni, ja talon isäntä toivotti pukin tervetulleeksi. Sisältä kuului lasten hermostunut hihitys. Joku taisi itkeä tirauttaakin. Ovi kolahti tiukasti kiinni.


- Tuu, mennään kattomaan, sipisi Veikko ja kiskoi Sirkkua kädestä eteenpäin.


Sisällä joulupukki jo istui kiikkustuolissa. Isommat lapset seisoivat pyhävaatteissaan keskellä lattiaa. He katselivat varpaitaan, kiehnäsivät puolelta toiselle ja alkoivat laulaa, kun vanhemmat näyttivät siihen patistavan. Laulun edetessä katseet lähtivät harhailemaan lattiasta säkin suuntaan. Osa isoimmista paketeista könötti kuusen alla valmiina. Tontut olivat ne varmasti tuoneet sinne jo etukäteen.


Pukki näytti puhelevan lapsille, kysyvän jotain. Vastaukset tulivat yhteen ääneen aikuisten suusta.


Hitaasti, liian hitaasti joulupukin lapanen ojentautui pussia kohti. Solmua ei näyttänyt saavan auki. Isoin tyttö meni auttamaan. Lahjasäkki pullotti niin täynnä, että osa paketeista kieri lattialle. Verkkaan pukki otti ruskeaan käärepaperiin käärityn lahjan toisensa jälkeen ja ojensi pieniin, odottaviin käsiin. Jokaisen narussa keikkui tonttujen laittaman siisti nimilappu, josta pukki yritti saada selvää, että paketit päätyisivät oikeisiin käsiin. Lopuksi joulupukki heristeli säkkiä sen merkiksi, että tyhjä on, ja työ tältä erää tehty. Lapset laitettiin vielä laulamaan jotain, ja pukki hankkiutui lähtemään.


- Nyt kiiruusti piiloon, ettei se näe meitä, vinkaisi poika ja alkoi työntää Sirkkua loitommalle, porstuan kulman taakse hämärään. Valokeila kiilasi itsensä ovesta pihalle ja pukki tuli sen perässä.


- Ensi jouluun sitten!, huikkasi joulupukki vielä eteisen suuntaan ja pysähtyi portaille katselemaan lumista maisemaa.


- Entäs onkos täällä kilttejä lapsia?, puheli pukki katseen kiertäessä pihamaata ja seinän vierustoja. Sisko ja veli eivät saaneet ääntä suustaan. Pyöreät silmät seurasivat pukkia rävähtämättä. Ainoa, mikä liikkui, oli räkävana huulen päälle, mutta käsi jähmettyi liikkumattomaksi eikä noussut pyyhkimään sitä pois.


Kun vastausta ei tullut, ei tullut toista kysymystäkään. Joulupukki korjasi littanan säkin asentoa ja lähti laahustamaan portille päin. Piti varmaan kiirehtiä seuraavaan paikkaan. Kun pihamaa tyhjeni, sisarukset uskalsivat taas vetää henkeä.


- Onneks ei nähnyt meitä ollenkaan.


- Hei, se jätti meille paketit, hihkaisi Sirkku.


- Eikä jättänyt. Nyt sie kuvittelet omias.


- On tuolla. Mie meen kattomaan.


Samassa Sirkku liukui lumikasalta alas ja konttasi rappusten viereen.


- On täällä kaks! Mutta näissä ei ole nimiä päällä.


Sirkku heilutti pieniä paketteja päänsä yläpuolella.


- Hys, nyt hiljempaa. Laitetaan ne kelekkaan ja katsotaan kotona, mitä siellä on. Miehän sanoin, että sie olet ollut tarpeeksi kiltti. Kurkataan vielä tuosta yhdestä ikkunasta, mitä siellä tehhään.


Viimeisen perhe oli jo avannut lahjat ja pikkuiset lapset katsoivat yöpuvuissaan lattialla, kuinka isä kokosi junarataa. Äiti sovitteli hansikkaita käsiinsä ja huivia kaulaansa. Isä kyykisteli uuden näköinen, kiiltävä aamutakki yllään. Lattialla lojui hujan hajan käärepapereita autojen ja nukkien sekä nukenvaunujen seassa.


- Minnuu palelee. Mennäänkö jo kottiin?, pyysi Sirkku.


Veikko lähti työntämään siskoa uudelleen katuja pitkin. Matka tuntui paljon pidemmältä kuin tullessa. Väsymys painoi jalkoja, mutta pää tuntui kevyeltä ja pursusi kuvia joulusta, lahjoista ja notkuvasta ruokapöydästä. Sirkku nukahti matkalla. Pää retkotti sivulla. Veikolla oli työtä pitää tyttö kelkassa. Viimeinen ylämäki ja sitten voikin lasketella pimeään pihaan. Kotona ei ollut valoja, mutta eteisessä näki, että Isä ja Äiti olivat tulleet, kun kengät lojuivat pitkin nurkkia ja takit levisivät hujan hajan pitkin lattiaa.


Sisällä ei kuulunut äännähdystäkään, vain vaimea kuorsaus kammarista, jos oikein höristeli korviaan. Äiti nukkui lattialla ja Isä retkotti hetekan päällä toinen jalka roikkuen. Äiti voi taas huonosti, koska makasi laskiämpärin vieressä.


Lapset avasivat paketit keittiössä hiiren hiljaa. Toisesta löytyi paksu miesten kaulahuivi ja piipputupakkaa, toisesta punaiset villasukat. Sirkku kiskoi ne jalkojensa lämmikkeeksi. Ei haitannut yhtään, vaikka kärkiin jäi vähän kasvunvaraa.


Veikko hiipi kammariin hakemaan vilttiä ja lapset konttasivat keittiön pöydän alle makoilemaan kylki kyljessä. Pöydältä löytyneet voidellut näkkärinpalat rouskuivat pienissä hampaissa.


Veljen taskusta ilmestyi puoliksi palanut kynttilä ja tikut. Pieni, vedossa lepattava liekki houkutteli äskeisen, satumaaksi muuttuneen lumisen sisäpihan tunnelman omaan kotiin asti. Uni sulautti valot, lumen, reen, porot, pukin ja tuoksuvan jouluruuan soljuvaksi tarinaksi, jota tullaan kertomaan illalla peiton alla toinen toiselle vielä moneen kertaan.









LUKU 3


RUOKAKAAPPI


Keittiön pöydän alapuoli oli maalaamaton, mutta ei suinkaan väritön tai yksitoikkoinen. Pöydän päällyspinnan vaaleanvihreä sävy kiilteli hienosti, mutta sitä ei tiennyt, jos ei kurkistanut ruudullisen kankaan alle. Pöytää peitti aina liina, useimmiten vahakangas, lasten ja ehkä myös leipäveitsellä viilleltyjen juomujen takia.


Mutta alapuoli kiinnosti paljon enemmän. Se muodosti Veikon majan katon. Siellä näki, miten pöytälevy ja jalat kiinnittyivät taidokkailla liitoksilla yhteen. Kattoa elävöittivät lasten piirustukset. Vielä löytyi tyhjääkin tilaa, vaikka kaikesta näki, että pöydän alla viihdyttiin usein pidempään kuin vain tovi.


Piirrokset tehtiin keittiön laatikosta löydetyllä kosmoskynällä ja koristeltiin vihreillä räkäpaakuilla, samoilla kuin tuolien reunat. Aikuiset eivät yleensä pöydän alle tulleet, joten Veikon aarteet saivat olla siellä rauhassa. Seitsenvuotiaan piirroksiksi ne vaikuttivat sangen taidokkailta. Ainakaan mielikuvitusta niistä ei puuttunut.


Veikko halusi isona merikapteeniksi. Tai kulkuriksi. Vaikka tiesi, ehkä jostain muualta piti leipä ehkä ensin ansaita. Kun leipä tuli mieleen, alkoi tyhjä vatsa taas kurnia. Sen unohti hetkeksi, kun keskittyi täydentämään piirroksiaan. Oma mökki toimi turvasatamana. Se voi muuttua miksi tahansa, vaikkapa merirosvolaivaksi tai poliisivankilaksi. Ja hetken ajan todellisuus pysyi liinan ulkopuolella.


Poika ei tiennyt, kuinka kauan oli jo mielikuvituksissaan seikkaillut. Hän kurkisti varovasti liinan alta. Ketään ei näkynyt. Äiti ja Isä lähtivät töihin yleensä jo yöllä, Hilkka aamulla kai kouluun. Tiskipöydällä katsoi puurolautanen syyttävästi, ilman voisilmää.


Aamuisin, kun Veikko heräsi, piti aina ensimmäisenä tarkistaa, millaista syötävää löytyi, vai löytyikö mitään. Tänään lautasella hyytyi liimamainen kaurapuuroannos, jonka ohut kuori irtoili jo paikoitellen. Sen näki, kun tiirasi yhdellä silmällä aivan läheltä. lautasen vieressä valmiina kaksi lusikkaa. Paksun puuron huippu näytti laastilta ja maistui varmasti aivan tuimalta, jos suola oli taas loppunut kaapista.


Katse hakeutui yläkaapin suuntaan. Toinen puolisko kuului Äidille, toinen Isälle. Suuret pyöreät rautalukot sulkivat ovet visusti, varmasti varmemmin kuin pankin kassaholvin. Vanhemmat kuljettivat raskaita avaimia aina mukanaan. Lapsille niitä ei uskottu. Sanottiin, että on liian vaarallista nousta niin ylös, voi vaikka satuttaa itsensä.


Kaappi roikkui hieman vinossa, mutta Veikko tiesi sen tukevaksi. Paksut ovet katsoivat umpimielisinä vierekkäin. Niihinkin oli riittänyt väriksi samaa vaaleanvihreää. Tuota maalia sai varmasti edullisesti Rautakolmion ylijäämävarastosta, koska Äiti suti sillä kotona lähes kaiken mahdollisen silloin, kun sai jonkun yllättävän sisustuspuuskan. Väri kyllä miellytti. Se ei ollut liian kirkas, vaan rauhoittavan pehmeä ja keittiön voi helposti kuvitella viidakoksi tai vaikka isoksi mereksi.


Lukkojen auki murtaminen vaati tarkkaa suunnittelua. Ensin tuli raahata tuoli hollille, kiivetä sen päälle, sinnitellä tiskipöydän liukkaalla pinnalla ja kurkottaa samalla ylös. Toiseen käteen piti vielä hamuta veitsi tai vasara työkaluksi. Vaikka lapset tiesivät ryhtymisen useimmiten turhaksi, Veikko yritti välillä kuitenkin sinnikkäästi saada heille muutakin ruokaa kuin hellan kulmalle jätettyä kylmää puuroa tai valmiiksi voideltua näkkileipää. Etenkin äidin kaapista saattoi joskus löytää pullapitkon tai rieskan palanen.


Makuukammarin ovi oli hieman raollaan. Sirkku näytti leikkivän jo kiltisti ja hyväntuulisena räsynukellaan. Siellä se höpötti nukelleen välillä hellästi, välillä tiuskien ja mollaa kädestä riepottaen. Hetken päästä ovi aukeni, sisko kömpi keittiöön ja alkoi marista ruokaa. Veikko ryömi tuolien välistä esille ja kampesi itsensä ylös. Jalat tuntuivat vähän jäykiltä pitkästä kyyryssä istumisesta.


- Otatko sie puuroa?, kysyi velipoika lusikka tanassa siskon suuhun päin.


Sirkku pyöritti ponnekkaasti päätään puolelta toiselle. Veikko laittoi lautasen huokaisten tyhjään ruokakonttoriin, joka seisoi ulkooven vieressä. Illalla puuro pitää joka tapauksessa syödä, ennen ei uutta ruokaa tule, sen tiesi vanhastaan. Kylmänä ilman voita tai sokeria sitä ei saanut kurkusta alas kuin pakon edessä. Ja se pakko tulee eteen, mutta ei ihan vielä. Sisko osoitti yläkaapin suuntaan.


- Ei sitä saa auki. Olen yrittänyt monta kertaa. Jos ei puuro kelpaa, ole sitte ilman. Miulla on leikit kesken.


Sirkku työnsi hameenhelmaansa haarojen väliin ja heilutteli jalkojaan hätäisen näköisenä.


- Onko siulla asiaa vessaan? Mee äkkiä pihan perälle, ennen kuin tulee housuun, kehotti Veikko, mutta liian myöhään. Mekon alta lirisi vana jo matolle ja siitä pieni puro lattialle.


- No voi sun! Nyt äkkiä vaihtamaan vaatteet!, kiljahti Veikka ja tarttui inhoten lattialle pudonneisiin pikkuhousuihin. Katseli ympärilleen ja etsi paikkaa, jonne ne voisi piilottaa. Äkkäsi puulaatikon ja tunki housut klapien alle perimmäiseen nurkkaan. Toivottavasti Äiti ei löydä niitä sieltä, tai tulee molemmille illalla tupen rapinat.


Tytön vatsa kurni tyhjyyttään. Sirkku raahasi jakkaran tiskipöydän luo, kiipesi ylös ja siitä liukkaalle peltiselle pinnalle. Sisko yritti renkottaa kaappia auki veitsellä. Veikko näki tämän kaiken silmänurkastaan, mutta juuri silloin oli jännittävä soturileikki menossa. Kauhea merihirviö piti kukistaa, ennen kuin se hyökkäisi lasten kimppuun.


Äkisti siskon villasukat luiskahtivat ja tyttö putosi lattialle veitsi kädessään. Ranteeseen tuli valtava haava. Veri pulppusi pitkin tiskipöytää, lattialle ja matolle. Poika havahtui Sirkun kirkumiseen ja riensi auttamaan.


- Nyt taisi käydä pahasti. Odota, mie haen jostain rättiä.


Veikon katse sinkoili köyhässä keittiössä sinne tänne. Ei osunut pyyhkeeseen, ei tiskiluutuun. Äidin esiliina! Pojan käsi hapuili jo vaatekappaletta naulasta, mutta jäi empimään kesken matkan. Jos se on liattu, kun Äiti tulee kotiin, siitä ei hyvää seuraa. Sirkun kirkuminen yltyi entisestään. Löytyisiköhän esiliinan taskuista jotain? Sormet nyppäsivät likaisen, ruudullisen nenäliinan esille.


- Oo nyt paikallas, niin mie laitan siihen siteen. Mie en saa tätä, jos sie rimpuilet koko ajan. Pidä ite tuosta kiinni, nii mie yritän saada siihen solmun.


Poika istahti hajareisin siskon mahan päälle ja kietoi nenäliinaa käden ympärille. Verta ei tullut enää yhtä paljon kuin hetki sitten.


Veikko patisti pikkusiskon kammarin sänkyyn maate ja kävi itse siivoamaan. Jos paikat ovat levällään Isän ja Äidin tullessa kotiin, Isä tanssittaisi taas Koivuniemen herraa, joka odottikin jo malttamattomana porstuan oven päällä.


Poika luuttusi lattian miten taisi ja huuhteli rätin koussikassa laskiämpärin päällä. Rispaantuneeseen räsymattoon jäi vielä vähän, mutta Veikko käänsi sen toisin päin. Näin jäi pissakin piiloon. Alapuoli näytti tosin vieläkin likaisemmalta. Mattoa oli taidettu kääntää jo useampaan kertaan. Äiti ja Isä huhkivat yöt töissä ja nukkuivat päivät, milloin eivät riidelleet humalapäissään. Kotitöille ei kellään liiennyt aikaa.


Kammarista ei kuulunut ääntäkään. Veikko kurkisti ovenraosta, ja huomasi, että sisko nukkui tyyny märkänä omaan itkuunsa väsyneenä. Kovin näytti kalpealta. Lakanat olivat värjäytyneet punaiseksi ranteessa olevasta haavasta. Verta näytti valuneen pitkin sängyn jalkaa pieneksi lammikoksi lattialle. Siskon pitäisi kyllä jo herätä. Tuli turvallisempi olo, kun sai seuraa. Veikko tiesi, että sairasta ei saa häiritä. Jos Isä tai Äiti makasivat hetekalla pää kipeänä, kammariin ei ollut menemistä.


Päivästä tuli yksinäinen ja pitkä. Illansuussa Veikko jäi harkitsemaan uutta yritystä ruokakaapille, mutta samassa ulko-ovi kolahti ja Äiti ja Isä horjahtelivat sisään. Poika jäi syyllisen näköisenä seisoskelemaan keskelle lattiaa kädet selän takana ja yritti näyttää siltä, aikoi juuri huussiin mennä..


- Mitäs täällä on tapahtunut? Oletteko olleet taas pahojanne tekemässä?, torui Äiti valmiiksi ärtyneenä.


Miten aikuinen saattoikin nähdä kaiken, vaikka kuinka yritti siivota ja piilotella?


- Missäs Sirkku on?, ärähti Isä.


Veikko näytti etusormellaan kammarin ovea ja Isä käveli suurilla saappaillaan katsomaan.


- Kovin on kalpea. Ei ole ollenkaan sellainen punaposki niin kuin naapurin Leena. Se sais useammin käydä meillä leikkimässä, kun sitä on niin ilo katsoo. Onkos Sirkku kipeä? Mistäs tuo verilammikko on kotosin?


- Yritettiin vaan saada kaapista ruokaa, kun nälätti niin kovasti, Veikko vastasi hiljaisella äänellä, koska tiesi vanhastaan, että jos ei itse tunnustanut, oikeat sanat kuitenkin pakotettaisiin suusta ulos..


- Etkö sie, muori, anna lapsille syötävää?! Se on siun vuoros ruokkia ne! Ei miun rahat riitä koko perhettä elättämään.


- Jätin mie puuroo lautaselle. Mutta kun ollaan niin ronkeleita, ettei mikään kelepaa. Kyllä siekii voisit omistas vähä antaa! Onhan ne siunkii lapsias. Laitat vaan kaiken viinaan. Ite syöt läskiä leivän päällä, mutta meille muille et jätä mitään. Ostaisit ees haileja, että sais suolata silakkalooraan. Mie teen pitkän rupeaman töissä ja tarvin itekin syödä.


Isä ei tarttunut tällä kertaa keskusteluun siitä, olivatko lapset oikeasti hänen vai eivät. Taisi huoli tytöstä painaa mieltä, vaikka Äiti vakuutteli kammarista, että ei ollut hätäpäivää. Isän silmät harhailivat neuvottomina pitkin huonetta ja nauliutuivat keskilattialla vieläkin seisovaan poikaan.


- Miksi sie et taaskaan katsonut siskos perrään! Sietäisit saada selkääs. Olet jo iso poika, ens syksynä menet kouluun, voisit vähän reipastua. Otapas Koivuniemen Herra esille. Se kitkee kyllä pahan sisun pois teisstä lapsista.


Tutut lattialaudat hyppivät silmissä. Samat uurteet, samat likatahrat. Vesi tirisi silmistä, mutta ääntäkään ei tullut. Veikko lainehti kyynelien mukana merirosvolaivan kapteenina siniselle vaahtoavalle merelle. Taisteli urhoollisesti valloittajia vastaan. Miekanpistot kirvelivät, mutta eivät olleet kuolettavia. Pitkällisen taistelun jälkeen löytyi mittaamattoman kallis, kätketty aarre.


Isä laittoi vitsan naulaan sen omalle paikalleen. Onneksi ei ottanut tällä kertaa vyötä esille.


- Vedäpäs nyt housut takasi jalakaas ja yritä olla niin kuin miesten pittää. Oletkos syönyt puuron? Et koskaan kasva isoksi, jos et syö. Jäät tuollaiseksi kitukasvuseksi länttänäksi. Otapas nyt se lautanen esille ja pistele puuro alas.


- Sitten saat leivänkannikan ja piimää kyytipojaksi, lupasi Äiti.


Sirkku heräsi vanhempien huutoon. Vuoto ei ollut vieläkään aivan kokonaan tyrehtynyt, ja tyttö näytti edelleen huonovointiselta. Onneksi Isä ja Äiti eivät tapelleet tuon enempää. Äiti löysi jostain puhtaan rätin ja sitoi uudelleen siskon haavan. Yritti painaa haavaa, mutta pienet pisarat puskivat rätistä läpi.


- Tää on kyllä nyt vietävä terveyssisarelle. Kumpi lähtee, sie vai mie?, kysyi Äiti.


- Sie saat mennä, sinun mukuloitahan nuo on. Mie olen jo kasvatustehtäväni tehnyt, kun yritän tehdä tuosta vätyksestä miestä.


Äiti koppasi siskon syliinsä ja lähti ovet paukkuen ulos. Tuli muutaman tunnin päästä takaisin ja istutti siskon keittiön tuolille.


- Piti ommella pari tikkiä. Kyllä se siitä kuulemma pian paranee. Jos tää olis teille opetukseksi, että ette enää keiku pöydillä. Käykääs nyt syömään!, komensi Äiti.


Lapset pistelivät lautasellisen yhdessä hitaasti ruisleivän toivossa, vaikka yökötys tuli joka lusikallisella.


Veli yritti salaa syöttää suurimman osan siskolle, mutta Sirkun suu pysyi enimmäkseen tiukasti kiinni. Leikkimällä lentokonetta ja ilveilemällä poika sai muutaman lusikallisen pisteltyä pienten helmihampaiden väleistä kielen päälle. Loput kylmät kasat Veikko siirsi pitkin lautasen reunoja ja liiskasi ne lusikalla litteiksi. Piti olla tosi tarkat silmät, jos ne aikoi huomata.


Kun puuro saatiin kurkusta alas, lapsille annettiin Äidin kaapista kovat leivänkannikat ja luvatut piimälasilliset. Sen jälkeen tuli käsky lähteä ulos leikkimään.


Sisään saisi tulla, kun vanhemmat olisivat vähän levänneet raskaan työpäivän jälkeen.









LUKU 4


PUISTOSSA


- Syötä tänne! Syötä tänne!, huusivat pojat vuorotellen.


Pihlajan rungot toimivat maaleina, kun pojat juoksivat pallon perässä pitkin pihaa. Naapurin Otto sai keväällä syntymäpäivälahjaksi ihan oikean jalkapallon. Se oli ruskeaa nahkaa ja siinä olivat vielä melkein kaikki ompeleet tallella. Hiekkainen kenttä oli hieronut hienon näköisiä kulumia kiiltävään pintaan, jotka vain kohottivat pallon arvoa muiden poikien silmissä. Kukaan heistä ei uskaltanut edes uneksia saavansa mitään yhtä arvokasta. Mutta Oton isä olikin perämies, joka toi jos jonkinlaisia tuliaisia reissuiltaan.


Veikko juoksi hikisenä ja janoissaan toisten mukana. Into oli piukassa, vaikka piskuisena ei oikein tahtonutkaan saada maalia aikaiseksi. Linttaan astutut, monen lapsen jalassa kuluneet kengät eivät edesauttaneet menestystä pelissä. Sitä paitsi miten koko ajan voikin olla nälkä. Veikolla oli myös hienoinen huoli pikkusiskosta, joka ei kelvannut poikien leikkeihin.


Äitiä ja Isää ei ollut näkynyt muutamaan päivään, eikä kotona ollut juuri mitään syötäväksi kelpaavaa. Hilkka muutti keväällä pois heti koulun loppumisen jälkeen, eikä hänestä siis enää ollut apua. Isosisko asui ystävättärensä kanssa alivuokralaisyksiössä, missä vuokran määrä ei päätä huimannut, jos ei asuntokaan. Veikko auttoi Hilkkaa muutossa ja pääsi sillä tavalla katsomaan, miten sisko asui. Muuta kertaa ei sitten tarvinnut tulla, jos ei erikseen pyydetty.


- Saatte nyt selvitä omillanne. Mie olen päässyt sihteerikouluun ja iltaisin käyn töissä, niin ei miulla ole ennää aikaa teidän perrään katsoa. Sie oot nyt vastuussa Sirkusta. Kyllä työ pärjäätte. Et vaan ärsytä Isää, ainakaan silloin, kun se tulee juovuksissa kotiin. Annatte Äitinkin nukkua rauhassa, kun se on niin väsynyt aina töiden jälkeen.


Kun poika katsoi surkeana oven suussa eikä osannut tehdä lähtöä kotiin, Hilkka heltyi.


- Tässä on siulle pari lanttia. Hätävaraksi. Ette sitten osta niillä tikkumelliä. Haet kaupasta vaikka kauraryynejä ja meijeristä maitoa, jos kova hätä tullee. Sie olet jo iso mies. Älä nyt vaan ala porraan siinä.


Hilkka taputti pikkuveljeä päälaelle ja työnsi hellävaroen ovesta ulos.


- Jos tosi surku tulee, saat sie tulla, mutta vasta viimisessä hädässä. Miulla on nyt oma elämä. Pidä siskostasi hyvää huolta.


Hilkan antamat rahat loppuivat jo aikaa sitten. Kun Veikko esitteli niitä Sirkulle, pikkusiskon kosteita silmiä ei voinut vastustaa. Veli antoi Sirkun valita sekatavarakaupan hyllyltä mansikkamakeisia ison pussillisen. Ne syötiin puiston penkillä vierekkäin istuen yksi toisensa jälkeen, mutta niin nopeasti, että vatsanpohjalla kivisti koko seuraavan yön.


Nyt kaapissa ei ollut edes jauhopussia, josta voitaisiin velliä keittää. Sirkun vaimea itku kuului avoimesta keittiön ikkunasta, mutta Veikko ei välittänyt, vaan juoksi tuulispäänä pallon perässä risat housut jaloista roikkuen. Tuossa se pyöri, ihan nenän edessä. Veikko heitti oikean jalkansa taakse valmistautuen potkuun. Mutta Rissasen Viljami, isokokoinen, räkänokkainen poika vastapäisestä talosta, tuuppasi potkaisijan nurin kivikkoon ja pääsi itse palloon käsiksi.


Veikko ähkäisi harmissaan ja piteli vertavuotavaa polveaan. Pitikin sattua! Itkeä ei saanut, mutta kun verinoro valui pitkin paljasta säärtä kenkään asti, kyyneleet karkasivat väkisin luomien raoista.


- Itkupilli, itkupilli!, huusivat pojat kuorona nolostuneen Veikon ympärillä.


- Mene kotiis, mammanpoika!


Pojat tuuppivat Veikkoa pitkin pölyistä pihaa. Potkivat hiekkaa päälle ja sylkivät perään.


Poika lähes konttasi kotiovelle surkeana ja lyötynä. Eniten kirveli sielua se, että Sirkku näki kaiken ikkunasta. Suuttumus leimahti puseron alla. Joku saisi tästä häpeästä maksaa.


- Mitä siekii täällä oikein parut?!, tiuskaisi Veikko siskolle könytessään sisälle.


- Miulla on niin nälkä.


- Ainahan siulla on. Etkö vois jo siihen siekii tottua. En mie voi siulle ruuaksi muuttua!


Veikko potkaisi ohimennen siskoa nilkkaan ja sai vielä pahempaa parkumista aikaiseksi. Makuukammarin ovi paukahti perässä kiinni, kun poika syöksyi sängyn alle mahalleen kaiken pölyn ja lian keskelle. Kyyneleiden tahrimat posket tulivat entistä mustemmiksi. Verinen polvi kirveli täynnä hiekkaa.


- Mie lähden Hilkalle!, huusi Sirkku keittiön puolelta.


- Et sie edes tiedä, missä se asuu!, karjaisi Veikko vielä vihaisena.


Kammariin kuului, kuinka eteisen ovi aukeni ja sulkeutui. Sen jälkeen laskeutui hiljaisuus. Vain poikien innokkaan kiljahdukset kuuluivat avoimesta ikkunasta. Veikko makasi paikallaan loukattuna ja petettynä. Ajatteli siskon pian palaavan ja ehkä lohduttavankin vähän, mutta ketään ei tullut. Aika alkoi käydä pitkäksi. Pöly karhensi kurkkua. Nyt tarvittiin vettä.


Sirkkua ei näkynyt keittiössä. Ei pöydän allakaan. Meniköhän pihalle katsomaan poikien peliä? Sisko tapasi hiipiä katolle vievien tikkaiden taakse syreenin varjoon katselemaan muiden leikkejä, kun ei tohtinut mukaan mennä. Eikä likkoja poikien peleihin mukaan otettukaan.


Sangon pohjalla hölskyi vain pieni tilkka vettä. Veikko otti kahvasta kiinni ja laahasi painavaa emaliämpäriä perässään porstuaan ja pihalle. Kaivo seisoi onneksi ihan portaiden alapäässä, niin ei tarvinnut kulkea pelikentän poikki pilkattavana. Veden ja puiden haku kuuluivat. Veikon töihin, joita ei sopinut lyödä laimin tai sai opetuksen Isän kädestä. Tai Äidin. Kumman käsi nyt sattui olemaan lähempänä.


Kaivo oli pumppukaivo. Ämpäri ripustettiin hanan koukkuun roikkumaan niin, että pumppaaminen onnistui kahdella kädellä. Raikas vesi solisi sankoon iloisina hopeisina poreina. Samalla saattoi katsella vaivihkaa pitkin pihaa, josko näkisi siskon jossain lymyilemässä. Mutta sinikukallista mekkoa ei osunut silmiin. Sanko täyttyi nopeasti eikä Veikolla ollut enää asiaa jäädä pihalle maleksimaan. Astia tuli liiankin täyteen. Sitä oli raskasta hilata portaita ylös läikyttämättä. Toisaalta kevätaurinko kuivatti raput niin nopeasti, ettei siitä varmaan tule sanomista.


Porstuassa ei näkynyt siskon kenkiä eikä takkia. Veikolle tuli hätä käteen. Minne Sirkku nyt oli voinut mennä? Tulee varmaan tupen rapinat, kun Isä ja Äiti palaavat kotiin eikä Veikko pitänyt siskosta parempaa huolta.


Ämpäri kolahti loiskahtaen paikalleen tiskipöydän viereen. Kengät kiireesti jalkaan, lakki päähän ja seinän viertä kadulle. Muutama aikuinen kulki kauppakasseineen ja maitokannuineen kiireisinä koteihinsa. Varjot pitenivät ja ilme viileni. Alkoi tulla ilta. Olisi pitänyt ottaa takki päälle, kun ei tiennyt, miten pitkään siskon etsiminen kestää.


Poika ei ensin osannut päättää, minne päin lähteä. Ei ollut ketään, keneltä kysyä siskosta. Meniköhän se katsomaan naapurin pihalle koiraa? Sirkku piti kovasti eläimistä. Toivoi, että otettaisiin vaikka kissanpentu. Isä ja Äiti puolittain jo lupasivat, koska kellarissa vilisteli isoja hiiriperheitä.


Aidan takaa kuului armoton räksytys, kun koirat kuulivat lähestyvien kenkien äänen. Takkuinen, ruskeankirjava hurtta kiskoi liian lyhyttä kettinkiä ja haukkui jokaisen ohikulkijan. Veikon mielestä koira oli vastenmielisen pelottava. Kuolaroiskeet lensivät elukan riuhtoessa päätään puolelta toiselle ja yrittäessä päästä lähemmäs aitaa. Veikko ei ollut koskaan aivan varma, halusiko koira rapsutuksia vai iskeä likaiset hampaansa pohkeeseen. Ihme, ettei Sirkku pelännyt otusta.


Täällä sisko ei kuitenkaan ollut. Veikko lähti vitkastellen kulkemaan torille päin, vaikka tiesi, ettei siellä enää tähän aikaan ollut ketään muita kuin viinatrokareita ja mustalaisämmiä. Jos sisko menikin puistoon? Käännähdys kannoilla ja suunnan vaihdos.


Puiston lähestyessä korviin kantautui helisevää laulua. Sanoista ei saanut näin kaukaa selvää, mutta sävel kuulosti kovasti tutulta. Tuota Sirkku oli laulanut joulusta lähtien, kun oppi sen pyhäkoulussa.


- Hoosiaannaaa, Daavidin poikaaa…, siskon kaunis ääni soi pimenevässä illassa. Puhunut se ei juuri koskaan, mutta lauluja lauloi itsensä ja muiden iloksi.


Poika asteli rivakammin ääntä kohti. Puiden takaa näkyi muutama aikuinen istumassa penkeillä. Siskon valkoiset kiharat ja kalpeat kasvot loistivat katulampun valossa.


- Tässä on siulle muutama lantti. Kiitos kauniista laulusta, sanoi ystävällisen näköinen täti ja tonki rahapussiaan.


- Tuo on joululaulu, tyhmä., tokaisi Veikko ja pukkasi siskoa kylkeen. Veisuu loppui kuin veitsellä leikaten, ja siskon ilme valahti ilosta tyhjäksi.


- Mie voin ottaa ne rahat, kun tuo on vielä niin pieni, että hukkaa ne kuitenkin. Annapas veikalle!


Veikko ojensi likaista kouraansa tätiä kohti, mutta täti nykäisi Sirkun viereensä ja tuikkasi kolikot tytön esiliinan taskuun.


- Siun pittää itse tienata omat rahat. Nää on tälle nätille tytölle. No, laulatkos siekii?


Veikon mieleen ei tullut yhtään kunnollista veisua. Mitä kaikkea opettaja koulussa laulattikaan? Muutama rykäisy niin, että kuivan kurkun karheus hieman lieveni, samalla ankara miettiminen, mitä päästäisi ilmoille ja sitten kuuluvalla äänellä kajautus:


- Tippaakaan en kehu, mutta sellainen jehu on Kalle Aaltonen!


Tämän Veikko oli monesti kuullut, kun Isän toverit viettivät hauskaa iltaa keittiössä.


- No, ei sinua ole kyllä lauluäänellä siunattu! Paljonko maksaa, jotta oot hilijaa? Ota tästä viisi penniä ja pidä suus kiinni tästä lähin.


Kaikki aikuiset rehahtivat äänekkääseen nauruun. Häpeän puna lehahti Veikon kasvoille, mutta käsi hamusi kuitenkin lanttia. Raha oli aina rahaa. Sillä voi ostaa palan leipää.


- Laula jotain surkeaa, niin heltyyvät vielä, kuiski velipoika siskon korvaan.


- Ei Taivahassa kuolon vaaraa, ei kyyneleitä, yötäkään. Näin lauloi kerran musta Saara, pien neekerlapsi hyvillään, luikautti Sirkku sen enempiä miettimättä.


Tätien silmät alkoivat kimmeltää. Päät kenossa he katselivat suloista vaaleakutrista, kovin laihaa enkelilasta, joka jaksoi huolehtia kaukaisen Afrikan pakanoista. Kädet menivät uudelleen taskuille ja kukkaron nyörit heltisivät vielä muutaman pennin verran.


- Muistakaakin sitten syödä reippaasti aina lautanen tyhjäksi, kun Afrikassa pakanalapset näkee nälkää!, huikkasivat aikuiset vielä olan yli lähtiessään kulkemaan omille teillensä. Lapset jäivät kahden hämärään puistikkoon.


- Mistä sie tänne keksit tulla?, kysyi Veikko.


- Mie aattelin, jotta saisin vähän rahhaa ja vois ostaa jotain syötävää meille molemmille. Kato, paljonko mie tienasin. Voidaanko hakea oikeeta voita meijeristä ja leipää puodista?


Sirkulla esiliinan taskussa kilisi kasa kolikoita. Pahaksi onneksi kaupat olivat jo kiinni. Piti odottaa aamuun. Lapsia väsytti kovasti ja he jäivät istumaan penkille kylki kyljessä. Sirkun pää nyökähteli veljen olkaa vasten. Kotiin ei jaksanut enää kulkea, eikä siellä kukaan olisi odottamassakaan. Jos torkkuisi vähän ja lähtisi sitten.


- Ystävä sä lapsien, katso minuun pienehen, minne oonkin kulkemassa, sinä olet ohjaamassa…, Sirkun ääni hiipui kevyeen tuhinaan.









LUKU 5


PAPINTODISTUS


Keväiset päivät tuntuivat pitkiltä, kun piti itsekseen yrittää tulla toimeen. Naapurin Leenankaan kanssa ei voinut enää leikkiä. Leena, kuten kaikki muutkin pihan isommat lapset kävivät päivisin koulussa, Veikkokin jo kolmatta luokkaa. Veli viipyi poissa kotoa monta tuntia päivässä, koska ahersi vielä koulun jälkeen jakamassa mainoksia alakylässä Isän romiskolla polkupyörällä. Sirkku sai joskus lähteä mukaan, jos lehtisiä ei ollut liikaa ja tarakalta heltisi tilaa siskollekin. Sirkku yritti parhaansa mukaan auttaa jakamisessa.


Kotona meno oli muuttunut vielä hurjemmaksi kuin aikaisemmin. Sirkku ei tiennyt, kumpi teki elämästä tukalampaa, olla yksikseen vai pelätä Isän ja Äidin riitelyä. Eripuran syyt kiersivät aina samaa ympyrää. Rahan puute. Viinan puute. Tai se, kumpi joi enemmän ja kenen pullosta. Ja kun oli tarpeeksi juopoteltu, alkoi tappelu. Vanhemmat kävivät kirjaimellisesti toistensa tukkaan kiinni. Lapset jäivät siinä jalkoihin, jos eivät ehtineet väistää loitommalle. Keittiön pöydän alusta oli vieläkin suosittu pakopaikka, joskin jo aika ahdas heille molemmille.


Pöydän alla lojui kasa lehtiä ja kirjantekeleitä, joiden seassa Sirkku makasi mahallaan ja selaili sivuja aikansa kuluksi. Kotoa löytyi aina jotain painettua. Päivän sanomat, vanhoja palauttamattomia lainaston kirjoja tai sitten Veikon jakamatta jääneitä mainoksia. Kuvista päättelemällä Sirkku oppi kaikkien hämmästykseksi lukemaan suoraan, mutta tavaaminen ei luonnistunut.


Viimeviikkoisessa lehdessä oli mielenkiintoinen uutinen, peräti kaksi palstaa leveä. Siinä kerrottiin, että kaikki seitsemänvuotiaat lapset tuli ilmoittaa kouluun seuraavana tiistaina klo 9 ja 11 välillä. Mukaan tuli ottaa papintodistus, josta käy ilmi lapsen nimi ja tarkka syntymäaika.


Sirkku mietti, että kyllä hänen täytyi olla jo seitsemän. Tai ainakin täyttäisi aivan pian. Ihan tarkasta syntymäpäivästä ei ollut kyllä tietoa. Piti odottaa, että Äiti tulee kotiin. Hän varmasti tietää.


Vihdoin illan jo hämärryttyä eteisen ovi kolahti ja Äiti paiskasi ruokakassin keittiön lattialle.


- Sirkku, tulehan purkamaan kassit. Tehdään luusoppaa. Saatiin teurastajalta halvalla hyvät soppaluut.


Tämä kuulosti lupaavalta. Onko Äiti kerrankin hyvällä tuulella? Taisi olla tilipäivä, kun kauppakassi pullotti lantusta, perunoista, leivästä ja voikimpaleesta. Sirkku nosteli tavarat pöydälle niin nopeasti kuin pystyi. Tarkisti vielä puulootan halkotilanteen, että Äiti sai nopeasti tulen hellaan ja sopan kiehumaan.


- Äiti, onko miulla papintodistusta?


- On kai se jossain? Mitä sie sillä?


- Onko kaikilla? Miullakin?


- On siulla ainakin syntymätodistus. Pannaan soppa tulelle, niin etsitään yhdessä. Tuolla kammarin laatikossa sen pitäis olla.


Äiti penkoi senkin ylälaatikkoa, joka pursusi ruttuisia, reunoista ruskettuneita papereita.


- Tää on Hilikan… Tässä se on. Ei tää onkin joku vanha perukirja. Katso itte, mie meen kuorimaan vaahdot keiton päältä.


Sirkku kiipesi hetekalle ja kurkotti päätään laatikon sisälle. Kiemuraisia kirjaimia oli vaikea lukea, mutta Sirkku kyllä tunsi oman nimensä, jos sellainen sattui silmiin osumaan. Lopulta laatikon pohjalta löytyi reunoista rispaantunut, pullonpohjien kirjavoittama tärkeän näköinen paperi.


- Äiti! Onko se tää?, huusi Sirkku iloisena juostessaan keittiöön. Paperi hulmusi kädessä kuin lippu.


- Mitä sie huudat?! Äitin päätä alko yks kaks särkeä pitkän työpäivän jälkeen. Anna, kun mie katson.


Äiti riuhtaisi paperin Sirkun kädestä niin, että se repesi taitteistaan lähes kahtia.


- No tää se on. Kun oot katsonut, vie se nätisti takasin. Se on kuule tärkeä asiakirja. Ja tuut sitten syömään. Saat limppua ja voita päälle.


Velipoika ja Isäkin tulivat parahiksi kotiin, ja ilta eteni kerrankin rauhallisesti. Kukaan ei riidellyt. Kaikki saivat vatsansa täyteen. Kuppia ei kilistelty. Äiti komensi lapset ruuan jälkeen nukkumaan. Sirkku taitteli arvokkaan paperin huolellisesti tyynyn alle ja nukkui sikeästi koko yön.


Aurinko paistoi jo korkealla taivaalla, kun Sirkku sai rähmäiset ripsensä sen verran auki, että näki kömpiä keittiöön. Laski vettä vatiin ja pesi silmänsä puhtaaksi. Onneksi rähmä ei ollut tänään liian tiukassa.


Pelko kouraisi sydänalasta. Oliko kello jo liian paljon? Mekko äkkiä päälle. Viis siitä, vaikka etumus meni juopon nappiin. Villatakki vielä eteisen naulasta niskaan ja kengät jalkaan. Sirkku kyllä tiesi, missä koulu sijaitsi, koska odotti Veikkoa portilla monet kerrat, kunnes veli kielsi selkäsaunan uhalla enää tulemasta. Muut pojat kuulemma nauroivat, kun pikkulikka seisoskeli vastassa.


Koululle meni muitakin lapsia, kaikilla äiti tai isä käsipuolessa. Enimmäkseen äiti. Joillakin rikkailla kädestä piteli kotiapulainen. Niiden vanhemmat olivat liian kiireisiä tuomaan itse mukuloitaan keskellä päivää. Piti istua toimistossa tai kampaajalla.


Sirkku maleksi muiden vanavedessä. Koulun ovi nousi eteen suunnattoman suurena. Kiiltäväksi lakattu pinta sädehti auringossa. Lasiruudut katsoivat tulokkaita arvostelevasti. Käytävien kiviset lattiat kaikuivat kenkien kopinasta. Juhlasalin ovi kutsui astumaan sisälle apposen ammollaan. Keskellä aukeaa lattiaa nökötti kirjoituspöytä ja sen takana pelottavan näköinen parrakas mies.


Pöydän eteen kertyi jonoa. Partasuu hätisteli tulijoita kauemmaksi. Sanoi, että yksi kerrallaan. Muut saivat odottaa vuoroaan oven suussa. Sirkkua alkoi jo pelottaa. Mutta takaisin ei ollut enää kääntymistä. Takana tulevat tuuppivat eteenpäin. Jokaisen lapsen mukana tullut aikuinen lausui vuorollaan kuuluvalla äänellä lapsen nimen ja syntymäajan sekä näytti papintodistuksen.


Vihdoin tuli oma vuoro. Isokokoinen nainen melkein tönäisi Sirkun kumoon rynnistäessään pöydän ääreen. Tämä kai luuli, että tyttö tuli edellisen pojan kanssa vain seuraksi. Sirkku oli ainoa lapsi, joka ilmoittautui ilman aikuista. Nainen katsoi tyttöä paheksuvasti, mutta antoi kuitenkin tietä.


- Ja milläs asialla sinä oikein olet?, kysyi parrakas mies paperipinojen ja pöydän takana.


Sirkku ei saanut sanaa suustaan.


- Oletko tulossa kouluun? Mikä on nimi?


- Mie oon Sirkku. Kukas sie sitten olet?


- Kukako minä olen? Olen tämän koulun rehtori. Ja täällä pitää puhutella opettajaa opettajaksi ja rehtoria rehtoriksi. Jos sitä ei opi, saa heti jälki-istuntoa. Mikä on sukunimi? Ja onkos sinulla papintodistusta?, murahteli mies vähän äkäisemmin


Sirkku haroi mekon taskuja, mutta huomasi kauhukseen, että tärkeä asiakirja jäi kotiin tyynyn alle.


- Ilman sitä ei voi ilmoittautua. Onko äitisi kenties tulossa perässä? Jos se on hänellä laukussa?


Kyyneleet kirposivat silmiin. Sirkku ei suin surminkaan halunnut päästää Äitiä tämän hienon rehtorin eteen. Koskaan ei etukäteen tiennyt, miten harhailevasti katse milloinkin haahuili, miten tukka hapsotti tai miten sivuun askeleet kulkivat.


- Sitten en voi ottaa ilmoittautumista vastaan. Aikakin alkaa loppua ja täällä on vielä muitakin jonossa. Menetkö siitä antamaan muille tietä.


Sirkku pinkaisi itkua pidätellen ovesta ulos ja lähti niin nopeasti kuin kintuista pääsi kipittämään kotiin. Nyt ei saanut käyttää aikaa vetistelyyn. Hengitys hakkasi, kylkeen pisti, mutta juostava oli. Ei saanut luovuttaa, kun päämäärä väikkyi niin lähellä. Vielä pihan poikki ja raput ylös. Ulko-ovi ei tahtonut antaa periksi. Sirkku riuhtoi ja riuhtoi. Työnsi jalalla seinästä ja sai viimein pulleaksi turvonneen oven auki. Tyttö lennähti kengät jalassa kammariin. Käsi tyynyn alle ja paperi taskuun.


Posket kirkuvan punaisina Sirkku pinkoi taas koululle kuin hevonen raveissa. Päässä takoi. Jalat hytisivät portilla rasituksesta aivan vellinä. Koulun oven päällä suuren kellon syyttävät viisarit osoittivat jo minuuttia vaille 11. Hiekkainen kenttä tuntui suunnattomalta kuin aavikko. Vihdoinkin käsi tarttui oven kahvaan. Lasin läpi näkyi, miten rehtori keräsi papereitaan pinoihin ja aikoi juuri nousta seisomaan.

